钦定古今图书集成/明伦汇编/交谊典/第081卷 > 魏徐干中论 > 《贵验》
## 钦定古今图书集成/明伦汇编/交谊典/第081卷 > 魏徐干中论 > 《贵验》

《周书》有言：“人毋鉴于水，鉴于人也。”鉴也者，可以察形；
言也者，可以知德。小人耻其面之不及子都也，君子
耻其行之不如尧舜也。故小人尚明鉴，君子尚至言，
至言也，非贤友则无取之，故君子必求贤友也。《诗》曰：
“伐木丁丁，鸟鸣嘤嘤。出自幽谷，迁于乔木。”言朋友之
义，务在切直，以升于善道者也。故君子不友不如己
者，非羞彼而大我也；不如己者，须己而植者也。然则
扶人不暇，将谁相我哉？吾之偾也，亦无日矣。故偾事
则纵多，友邪则已僻也。是以君子慎取友也。